Line Barfod (EL), 2008-11-14:
Da vores ordfører på området, hr. Per Clausen, ikke kan være til stede, skal jeg på hans vegne fremføre følgende: Enhedslisten står uden for den energiaftale, der danner baggrund for den lov, vi behandler.
De øvrige partier har ikke ønsket at inddrage os i forhandlingerne, og det skyldes formodentlig, at vi har afvist at medvirke til liberaliseringen af den danske energisektor.
Vi mener, at energiproduktion og -forsyning er en fundamental samfundsfunktion, som ikke skal styres af markedsinteresser, men varetages og planlægges i åbent, demokratisk regi.
Med liberalisering af elsektoren har demokratiet mistet styringen med energimarkedet, hvilket bl.a. har medført, at mængden af den elektricitet, der bliver produceret med kul, er stigende.
Hvis man havde haft en forventning om, at liberaliseringen havde medført lavere elpriser, ville man også være blevet slemt skuffet.
Hvad lovforslaget angår, støtter vi helt lovens overordnede formål, nemlig at fremme produktionen af energi ved anvendelse af vedvarende energikilder.
Vi mener, at målsætningerne i loven godt kunne være endnu mere ambitiøse.
Hvis vi skal undgå temperaturstigninger på mere end 2 grader, kræver det meget ambitiøse internationale aftaler i København næste år.
Så sent som i onsdags advarede Det Internationale Energiagentur endnu en gang om, at det haster meget, og at en temperaturstigning på 6 grader kan blive resultatet, hvis vi ikke handler og får en bred og ambitiøs en klimaaftale i hus.
For Enhedslisten vil det derfor være naturligt, at værtslandet for det afgørende klimatopmøde viser, at det er muligt at udbygge mængden af vedvarende energi massivt i løbet af en kort årrække.
I Enhedslisten så vi helst, at vi arbejdede os hen imod at frigøre os fuldstændig fra fossile brændsler i løbet af de næste 20 år, men vi er optimister; denne aftale løber jo kun frem til 2012, så det kan nås endnu.
Spørgsmålet er dog, om det kan nås med denne lov, hvilket vi desværre finder meget tvivlsomt.
Dette skyldes primært, at værditabsordningen er bibeholdt i loven på trods af massive protester mod denne ordning i stort set alle høringssvar.
Den let modificerede udgave, der findes i lovforslaget, i forhold til i udkastet, ændrer ikke på, at værditabsordningen vil fungere som en direkte stopklods for udbygningen af vindmøller.
Vi mener, at der allerede på nuværende tidspunkt findes lovgivning, der sikrer, at naboer til fast ejendom kan få erstatning, hvis de udsættes for gener, der overstiger grænsen for, hvad der må tåles som led i samfundsudviklingen.
Når man accepterer disse regler for alle andre anlæg, der opføres, f.eks. motorveje og forbrændingsanlæg, ser vi ikke nogen grund til, at der skal gælde helt særlige og komplicerede regler for vindmøller, der vil gøre processen med opstillingen af møller langt mere kompliceret og langt dyrere.
Det er ikke en særlig gennemtænkt måde at sikre lokal opbakning på.
Vi finder det derudover beklageligt, at lovforslaget fokuserer så ensidigt på vindmøller.
Vedvarende energi er mere end bare vind, det er også sol og jordvarme og meget andet.
Energisystemet i et samfund, der skal have vedvarende energi som sin primære energiforsyning, er nødt til at være sammensat af energi fra forskellige kilder.
Både solceller og bølgekraftteknologien er i kraftig udvikling, men der mangler midler til at få produkterne fra forsknings- og udviklingsinstitutionerne ud på markedet.
Vi hilser punktet om køberetsordningen meget velkommen.
Vi mener, at jo større ejerskab, der er i befolkningen, til de energiproducerende anlæg, jo bedre.
Derfor mener vi også, at 50 pct. af vindmølleandelene skal udbydes til befolkningen, heraf 20 pct. til befolkningen i nærområdet.
For at opsummere: Enhedslisten stiller konkret to ændringsforslag til loven.
Det ene er, at værditabsordningen udelades helt, det andet er, at 50 pct. af møllernes ejerandele udbydes til salg i befolkningen med 20 pct. til den del af befolkningen, der har fast bopæl inden for 4 ½ km fra møllernes opstillingssted, og de resterende 30 pct. til befolkningen i resten af landet.
Derudover vil Enhedslisten stille et selvstændigt beslutningsforslag, der handler om at sætte betydelig flere midler af til demonstrationsprojekter af nye vedvarende energiteknologier.
Afslutningsvis vil jeg sige, at hindringen for en massiv udbygning med vedvarende energi ikke er af teknologisk karakter, men derimod udelukkende politisk.
Jeg håber meget på, at vi inden for den nærmeste årrække kan skrue ambitionsniveauet markant i vejret i forhold til det, der er niveauet i dag, og sammen vedtage aftaler, der vil få en reel betydning for, at vi kan holde temperaturstigningen på under de 2 grader.